Danmarks VM-hold bliver uden Jonas Vingegaard. Den forsvarende Tour de France-vinder har selv meldt fra til mesterskabet i september. Det skriver Danmarks Cykle Union (DCU) på sin hjemmeside. - Jonas Vingegaard vil ikke være en del af VM-holdet, idet han har valgt at fokusere på andre opgaver i Jumbo-Visma-regi, skriver forbundet. I samme ombæring har landstræner Anders Lund udtaget de fire første ryttere: - Mattias Skjelmose Jensen (Trek-Segafredo) - Jakob Fuglsang (Israel-Premier Tech) - Søren Kragh Andersen (Team DSM) - Magnus Cort Nielsen (EF Education-EasyPost) De sidste fire ryttere bliver udtaget 29. august. En hård rute Herrernes linjeløb er 267 kilometer langt, og det er et hårdt et af slagsen med i alt 3945 højdemeter. Det svarer til en meget kuperet etape i Tour de France. Derfor var Vingegaard nævnt blandt de oplagte navne at tage med, da det må antages, at han ville have kunnet køre med om sejren. Det har bare ikke været muligt grundet Vingegaards og holdets prioriteter. VM afvikles i Australien, og det afholdes fra den 18. til 25. september. Her skal både kvinder og mænd i aktion i både linjeløb og enkeltstart. Du kan naturligvis følge med på TV 2's platforme.

Referat:
Den 25-årige dansker kommer ikke med til VM. Han skal fokusere på opgaver med sit hold Jumbo-Visma.